Izvješće

Predavanje o umjetnoj inteligenciji

HOĆE LI UMJETNA INTELIGENCIJA PREUZETI SVIJET?

Fizičar Krešimir Čanić 8. travnja u Osnovnoj školi Ksavera Šandora Gjalskog u Zaboku održao predavanje o umjetnoj inteligenciji kako bi prikazao mladima u kakvom vremenu zapravo žive i kako će živjeti u budućnosti. Profesor je govorio kako su se proteklih 30 godina dogodile tri velike tehnološke revolucije, a kako će se, vjerojatno, u sljedećih 10 godina razviti još tri. Zbog brzine razvoja tehnologije čovjek nije u mogućnosti pratiti sva zbivanja pa je razvio umjetnu inteligenciju koja to može. Umjetna inteligencija može napraviti posao brže i preciznije od čovjeka. Postoje neki roboti koji u sebi imaju umjetnu inteligenciju, kao npr. robotski pas Ben Ben, koji sluša što mu se kaže i koji vidi u obliku infracrvenih zraka. Profesor Čanić pokazao je video koji je prikazivao najnovijeg robota koji je veličine i oblika divlje životinje, kojeg čovjek može jahati i koji, naravno, u sebi sadrži umjetnu inteligenciju. Naveo je da je to budućnost, koja je već sadašnjost, te da će sva tehnologija vrlo brzo biti još naprednija. Jedan od glavnih planova i ideja za umjetnu inteligenciju jest pomoć invalidima u koje bi se ugradio čip pomoću kojeg bi hendikepirani ljudi samostalno mogli hodati.

Profesor Čanić istaknuo je kako je ovo najuzbudljivije doba u povijesti i da umjetna inteligencija predstavlja ključnu tehnologiju budućnosti koja će oblikovati način na koji ljudi žive, no ono što je veoma važnost jest učenje razumijevanja svih mogućnosti koje umjetna inteligencija pruža.

napisala: Lada Vukić, 7. d